LAGANG:- Dai zawn rai sa zing la ai gaw grai kaja ai rai sai. Myen gaw KIA hpe shamu n mai hkra n-gun htum, hpaji htum hte shakri manu ai rai yang, Myen ni yupmang n mu ai shara kaw sa zing la ai gaw Wunpawng Myusha yawng a matu arawng la hpa nan rai sai.
PRANGTAI:- Ndai lam hte seng nna zing la lu sai ginra hpe hkrak makawp maga da lu na matu jahtuk ra na re. Shawng de KIA gaw Myen hpyendap lahkawng jung nga ai Nam Yung hte Pang Sau hpe myihprap zawn kalang ta shang zing la ma ai. Myen a matu dai ginra gaw kade ahkyak ai n re. Raitim, dai ginra gaw Myen-India lamu ga jarit kaw rai nga ai majaw maigan mungdan a man kaw myiman grai sum dum ma ai majaw atsam htum hte nbungli, helicopter ni lang nna aten kadun laman bai zing nhtang la lu ma ai. KIA a matu dai ginra kaw mare n nga, lu sha n mai lu ai shara re majaw aten galu n jan lu nna yen kau da ra ma ai. Dai hte maren Pangwah jahtam Kachin-China lamu ga jarit ntsa kaw nan ang nga ai hta n-ga, Miwa ni wu wu di di lai hkawm nga ai hpaga yumga ginra rai nga ai majaw Myen ni a sari makawp maga la lu na matu shanhte lu ai atsam hta jan hkra shakut wa na mara ai.
Raitimung Pangwah ginra na mabyin masa hpe maram yu yang, NDAK magam gun hpyen du hpyen la ni gaw myutsaw mungtsaw ni rai nga ma ai hta n-ga, KIA hte NDAK gaw hpu nau majing rai nga ai marang e myit hkrum mang rum rai hpung langai hku nna ta gindun hkat nhtawm tinang a ginra hpe ngangkang ai hkam la lam hte jawm makawp maga nga masai. Lu sha ntaw ntsang lu ai. Ginra a machye machyang hpring tsup ai. Magrau grang ai. Tinang a uhpung hte amyu a ntsa e sadi dung ai. Ningbaw Kaba Ting Ying gaw kaning nchyum nna Myen a lata kaw gan shang nga ai raitim myit gaw amyu a lam yan hta madi shadaw nga chyalu rai na re. Raitimung satan a lata kaw latup da hkrum ai majaw shi tsaw ra ai kasha hpe asung jashawn nna sakse hku madun dan ra ai majaw satan hte pawng nna Pangwah hpe gara hku gasat dan nga ai hpe jawm chye na ya chyalu re. Ndai ten kaw nna satan ni gaw Du Kaba Awng Wah, KDA hte Salang Kaba Adang uhpung ni a ntsa e degree htum hkra ntsen nga na manu ai. Ndai hpu nau ni mung myutsaw mungtsaw myit dam lada nga ma ai majaw kayin gaye rai na matu hkinjang hpe maram yu nga ai aten rai na ma ai, ngu kam let shanhte hpe KIA-NDAK hku nna hkalum la na matu jin jin rai nga na ma ai. Ya kaw nna Pangwah mare gaw Wunpawng Myusha ni a prat chyanat na lamu ga jarit hpaga mare kaba langai hku nna grin sa wa u ga, Yehowa kaw nna bau sin la na matu kyu hpyi dat ai. Myutsaw KIA-NDAK share shagan ni yawng hpe arawng la shagrau dat ai law.
Ya gaw Myenmung na rawt malan hpung ni yawng hte gap hkat jahkring da lu sai. KIO sha ngam sai nga ma ai. Kaja sha nga yang, kaga rawt malan hpung ni gara hku tang madun ai rai rai grak lagra pyi n hti yu ai sha yawng hpe myit hkrum ya masai. Lachyum gaw, "I agree with them to be disagreed later" nga nna masha ni manya shachyoi hkat ai shaloi lang ai ga si rai nga ai. KIO hte Myen ni law law lang hkrum bawng yang hpa majaw myit hkrum lam n lu wa a ta? Hkrum bawng shagu Myen tsun ai gaw gap hkat jahkring lam myit hkrum na matu chyu rai wa sai. KIO hte Myen gaw gap hkat jahkring lam 1994 ning kaw azin ayang myit hkrum lam ga sadi jaw hkat nna gap hkat jahkring tawn sai re. KIO gaw ga sadi tawn ai hpe shadik shatup wa sai. Myen ni mahtang dai ga sadi tawn da ai hpe lang hte lang tawt lai wa masai. Mungmasha ni a yi sun hkau na ni hpe zing la ai. Hpyendap ginra hpe majen je ai. Wunpawng Myusha ni a hpaga lam ni yawng hpe angwi ngwi pat mat wa ai. Lungseng maw hte kaga nhprang rai ni pru ai shara ni hpe shang zing la mat wa ai zawn re ai ni galaw mat wa ai.
Ya gaw naw ngam nga ai ahkaw ahkang yawng hpe tsep kawp zing la kau na matu 2011 June 9 ya shani e majan hpaw hpang wa masai. Shing re ai hta hkan nna Myen gaw KIO hte gap hkat jahkring mayu ai rai yang, kaga mi bawngban hkat n ra ai. 1994 ning kaw ga sadi tawn hkat ai de htingnut wa jang rai sai. Dai shaloi gaw mungmasa lam hte kaga lam ni jahkrup mai ai ten rai na sai nga nna KIO gaw lahkawng maga hte mungdan ting a matu tengman htap htuk ai lam yan a ntsa kaw tsap nhtawm jawm jahtuk sa na matu rai nga ai.
PYILAN:- KIO a ntsa e Salang Prangtai kaw nna maram masam galaw ai hpe dinglik yu yang, KIO gaw tinang a kraw kaw rawng ai hpe asan sha tsun shapraw na malai, tinang du mayu ai pandung de du lu na matu htap htuk ai mahkrun hku sa wa nga ai ngu hkam la ai. Ndai ningmu hpe madi shadaw ai, ninghkap ai mahtai gaw mungmasa, hpyen masa lam hta maram ai kaw myit kade dam lada ai hta she hkan na sai. Masha ni gara hku hkam la ai raitimung, anhte malen pyen u dusat dumyeng ni hku nna gaw Wunpawng Mungdan Shanglawt Hpung Ginjaw kaw na Ningbaw Ningla ni woi awn sa ai hpe ndai zuphpawng kaw nna tsep kawp madi shadaw dat ga ai law.
Puk Dun
kac_Latn kac_Latn kac_Latn kac_Latn kac_Latn kac_Latn dik_Latn